Ožďany

Ožďany () sú obec na Slovensku v Banskobystrickom kraji v okrese Rimavská Sobota.

Polohopis

Priľahlé časti obce 
Antalka, Apátik, Babin most, Bálince, Čierna lúka, Duránciho štavica, Mlynárka, Sibukor, Tehlovňa, Židovo, Žíp (osada, nie obec Žíp)

Vodné toky a plochy 
 Potok Suchá
 Oždiansky rybník - vodná nádrž o rozlohe 8 ha pri ústí Maštinského potoka

Dejiny 
Vďaka priaznivej polohe bola obec osídlená už v mladšej dobe kamennej. Hoci stredoveká osada tu existovala už v 13. storočí, prvá písomná zmienka, v ktorej sa spomína obec i farnosť, pochádza až z roku 1332. Pôvodne patrila rodine Orléovcov, neskôr Bakošovcom a od 17. storočia Korponayovcom a Luzénszkovcom. V obci sa nachádzal hrad, postavený začiatkom 14. storočia. V roku 1452 ho obsadili Husiti - vojská Jána Jiskru z Brandýsa ktorý ho držali až do roku 1460. V roku 1552 František Bubek z tohoto kaštieľa viedol neúspešný útok na mesto Fiľakovo, ktoré bolo v tej dobe pod vládov Turkov.

Kultúra a zaujímavosti

Pamiatky 
 Kaštieľ Ožďany, dvojpodlažná pôvodne renesančná stavba na pôdoryse nepravidelného štvoruholníka so štyrmi nárožnými vežami, z prvej polovice 17. storočia. Stojí na mieste staršieho hradu pravdepodobne zo začiatku 14. storočia, ktorý v roku 1604 vypálilo cisárske vojsko. Kaštieľ v polovici 18. storočia prestavali a prefasádovali aj štyri nárožné veže. Kaštieľ bol do druhej svetovej vojny bol obývaný. Väčšiu ujmu utrpel v roku 1945, keď bol značne poškodený priamymi zásahmi. Pred zánikom zachránila objekt aspoň provizórna oprava v rokoch 1951-1953 (namiesto jednej nárožnej veže postavili štvorhrannú a obnovili strechu). Dňa 3.10. 2019 kaštieľ zasiahol ničivý požiar, pri ktorom zhorela celá strecha. Kaštieľ je dlhodobo opustený a chátra. Jeho krídla majú rôznu dĺžku, priečelie je mierne zalomené, protiľahlé len čiastočne, doplnené múrom so zadnou bránkou na nádvorie. Vstup do kaštieľa nie je osi, ale v ľavej časti predného krídla. Kaštieľ mal okrem schodiska v severozápadnom krídle ďalšie v južnom rohu a pri východnej veži. Na prízemí sa dochovali renesančné hrebienkové klenby. Fasády kaštieľa sú lemované nárožnými vežami a členené pilastrami. Portál je lemovaný vysokým stĺpovým rádom, na ich rímsové hlavice dosadá stlačený oblúk až vo výške korunnej rímsy. Pri kaštieli sa nachádza prírodnokrajinársky park.

 Klasicistický záhradný pavilón z prvej polovice 19. storočia. Nachádza sa v parku pri kaštieli. Má formu gréckeho chrámu typu in antis. Stavba je zdevastovaná a chátra.

 Rímskokatolícky kostol sv. Michala, jednoloďová neskorobaroková stavba so segmentovým ukončením presbytéria a vežou tvoriacou súčasť jej hmoty, z rokov 1768-1774. Úpravami prešiel v rokoch 1832 a 1895. V interiéri sa nachádza pôvodné rokokové zariadenie, hlavný oltár, dva bočné oltáre, kazateľnica, krstiteľnica a organ. Pod kostolom je umiestnená krypta. Fasády sú členené zdvojenými lizénami a segmentovo ukončenými oknami s profilovanými šambránami s klenákmi. Priečelie členené pilastrami s párom ník je ukončené volútovým štítom. Veža vystupuje z fasády vo forme rizalitu. Je členená kordónovými rímsami a pilastrami a ukončená korunnou rímsou s terčíkom s hodinami a barokovou helmicou s laternou. 

 Evanjelický kostol, jednoloďová barokovoklasicistická stavba so segmentovým ukončením presbytéria a vežou tvoriacou súčasť jej hmoty, z roku 1825. Veža kostola bola obnovovaná v roku 1878 a kostol bol vymaľovaný v rokoch 1929 a 1932. Interiér je zaklenutý pruskými klenbami. Nachádza sa tu trojramenná murovaná empora. Nachádza sa tu klasicistický oltár s obrazom Premenenie pána od A. Martinelliho. Kazateľnica je z prvej polovice 19. storočia. Fasády sú hladké so segmentovo ukončenými oknami. Veža mierne vystupuje z fasády v podobe rizalitu členeného lizénami. Je členená kordónovými rímsami a lizénovými rámami a ukončená korunnou rímsou s terčíkom a barokovou helmicou s laternou.

Zaujímavosti

Oždianske lýceum 
V obci sa dlhé roky nachádzalo latinské lýceum. Vo všeobecnosti je považované za predchodcu gymnázia v Rimavskej Sobote. Bol to typ vtedajších latinských škôl. Lýceum sídlilo v Ožďanoch 210 rokov, konkrétne v rokoch 1643 až 1853. Zakladateľom lýcea bol zemepán Gabriel Bakoš, ktorý presídlil existujúce lýceum z Fiľakova v období Rákociho povstania. Na počiatku lýceum sídlilo priamo v kaštieli u zemského pána Bakoša. Bohužiaľ ho v roku 1742 zničil požiar. Následne pán G. Korponay, vtedajší zemepán, dal postaviť novú školskú budovu, už priamo v obci. V súčasnosti je na budove Obecného úradu umiestnená pamätná tabuľa na počesť tohoto lýcea. Počas jeho dlhej činnosti lýceum hostilo niekoľko známych osobností, či už v roli profesorov, rektorov, kantorov, či samotných študentov. Medzi nich patria:
 Ján Francisci-Rimavský
 Michal Miloslav Bakulíni
 Samuel Kallaš 
 Karol Kellner
 Ján Chalupka
 Ján Botto
 Samuel Reuss
 Juraj Palkovič
 a iní

Podujatia 
 Akcia ku dňu detí, koná sa každoročne na futbalovom ihrisku. Dobrovoľníci pripravujú pre deti rôzne súťaže.
 'Mikuláš, každý rok sa koná akcia ku sviatku sv. Mikuláša. Svoje nacvičené tance, scénky a pod. prezentujú deti v miestnom kultúrnom dome. Vystupujú tu deti prevažne z materskej školy a zo základnej školy.

Šport

Futbalový klub 
 Muži: 1. trieda ObFZ Rimavská Sobota
 Dorast: 1. trieda ObFZ Rimavská Sobota
 Žiaci: 1. trieda ObFZ Rimavská Sobota

Šport v škole 
Žiaci Ožďanskej základnej školy majú možnosť zúčastňovať sa každý pracovný deň od 13:00 do 15:00 pohybových krúžkov, kde si môžu vybrať z rôznych aktivít, napr.: futbal, tenis, vybíjaná, hádzaná, basketbal, softbal.

Každý piatok od 13:00 do 15:00 môžu hrať street hockey, prihlásiť sa môže každý žiak druhého stupňa.

V zime sa každoročne za pomoci dobrovoľného hasičského zboru, učiteľov a aj niektorých žiakov robí v škole ľad. Je prístupný všetkým obyvateľom obce zadarmo kedykoľvek.

Doprava 
Rýchlostný cestný úsek má dĺžku 6,09 km. Výstavba sa začala v decembri 2004. Postavený je v polovičnom profile (R11,5/100). Pri koncoch úseku sú dočasné úrovňové križovatky. Na trase sú 4 mosty s celkovou dĺžkou 0,86 km a dve premostenia ponad R2. Nahradí cestu I/16 prechádzajúcu cez Ožďany. Skráti cestu medzi Lučencom a Rimavskou Sobotou o 0,4 km. Ročná priemerná denná intenzita na ceste I/16 Ožďany - Rimavská Sobota v roku 2005 dosahovala 7443 vozidiel za 24 hodín (v roku 2000 dosahovala 5821 v./24h). Úsek uviedli do prevádzky 4.decembra 2006.

Osobnosti obce

Rodáci 
 Juliana Korponaiová-Géciová (* 1680 – † 1714), uhorská šľachtičná. Je známa aj z románu spisovateľa Móra Jókaiho Levočská Biela pani.

Pôsobili tu 
 Samuel Kollár (* 1769 – † 1830), historik
 Ján Chalupka (* 1791 – † 1871), dramatik, publicista, prozaik a evanjelický kňaz
 Juraj Palkovič (* 1769 – † 1850), básnik, novinár, prekladateľ, pedagóg, organizátor kultúrneho života, profesor bratislavského evanjelického lýcea a v rokoch 1832 - 1836 poslanec uhorského snemu za mesto Krupina.
 Samuel Reuss (* 1783 – † 1852), etnograf, historik, evanjelický kňaz
 Ján Francisci-Rimavský (* 1822 – † 1905), básnik, prozaik, prekladateľ, publicista a politik, spolupracovník Ľudovíta Štúra.
 Ján Botto (* 1829 – † 1881), romantický básnik, autor balád a povestí inšpirovaných ľudovou poéziou.
 Ľudovít Kubáni (* 1830 – † 1869), básnik, prozaik, literárny kritik a dramatik.
 Michal Miloslav Bakulíni (* 1819 – † 1892), národno kultúrny pracovník, úradník. Bol zakladajúcim členom Matice slovenskej a prvého literárneho evanjelického gymnázia v Revúcej.

Panoráma

Referencie

Iné projekty

Externé odkazy 
 Oficiálna stránka obce
 Základná škola v Ožďanoch

 
Obce okresu Rimavská Sobota